SteamOS

SteamOS היא הפצת לינוקס שפותחה על ידי Valve. במרכזה עומדת חנות משחקי הווידאו Steam, והיא מערכת ההפעלה העיקרית לחומרה שמייצרת החברה, ובעיקרה Steam Deck. ההפצה עצמה היא תוכנה חופשית ובקוד פתוח, כאשר התוכנה Steam וחלק ממנהלי ההתקנים שמותקנים עליה הם בקוד סגור.

SteamOS פותחה במקור במטרה להזרים משחקי וידאו מהמחשב האישי למחשב המריץ SteamOS באותה רשת, למרות שמערכת ההפעלה יכולה לתמוך במערכות עצמאיות ונועדה לשמש כחלק מפלטפורמת Steam Machine של Valve. גרסאות SteamOS 1.0, שפורסמו בדצמבר 2013 ו-2.0 היו מבוססות על הפצת הלינוקס דביאן, עם סביבת שולחן העבודה GNOME. באמצעות הפצה זו החברה עודדה מפתחים לשלב תאימות לינוקס במשחקי וידאו.

בפברואר 2022, Valve השיקה את SteamOS 3.0 יחד עם הקונסולה הניידת Steam Deck. הגרסה השלישית של ההפצה, בניגוד לגרסות הקודמות, מבוססת על הפצת Arch Linux ומשתמשת בסביבת שולחן העבודה KDE Plasma 6.

 פיתוח 
במהלך פאנל ב-LinuxCon ב-16 בספטמבר 2013, מייסד ומנהל שותף של Valve, גייב ניואל, הצהיר שהוא מאמין כי "לינוקס וקוד פתוח הם העתיד של המשחקים", והמשיך ואמר שהחברה מסייעת למפתחי משחקים שרוצים להפוך משחקים תואמים ללינוקס, ושהם יפרסמו הודעה בשבוע שלאחר מכן בנוגע ללינוקס.

ב-20 בספטמבר 2013, Valve פרסמה הצהרה באתר האינטרנט שלה, שהקניטה שלוש הכרזות חדשות הקשורות ל"דרכים נוספות לחבר את הנקודות עבור לקוחות שרוצים Steam בסלון". ההכרזה הראשונה פורסמה ב-23 בספטמבר בשם SteamOS, כאשר Valve אמרו שהם "הגיעו למסקנה שהסביבה המתאימה ביותר לספק ערך ללקוחות היא מערכת הפעלה שנבנתה סביב Steam עצמה". מוקד גדול של החשיפה היה הפתיחות של מערכת ההפעלה, כאשר הוכרז שמשתמשים יוכלו לשנות או להחליף כל חלק בתוכנה, ושהיא תהיה חופשית.

באוקטובר 2013, Valve הכריזה על Steam Dev Days: כנס מפתחים בן יומיים שבו מפתחי משחקי וידאו יכלו לבדוק ולספק משוב על SteamOS ומכונות Steam. באוקטובר 2013, אנבידיה גם הכריזה על שיתוף הפעולה שלהם עם Valve לתמיכה ב-SteamOS בעזרת חבילת פיתוח בשם Nvidia GameWorks המשלבת PhysX, OptiX, VisualFX ועוד ממשקי API קנייניים של Nvidia והטמעות שלהם.

בנובמבר 2013, Valve אישרו שהם לא ייצרו משחקים בלעדיים עבור SteamOS, והניאו מפתחים אחרים לעשות זאת, מכיוון שהדבר נוגד את הפילוסופיה שלהם למכור משחקים בכל מקום שבו לקוחות נמצאים. בדצמבר הכריזה Valve שגרסת בטא של SteamOS תשוחרר ב-13 בדצמבר 2013. כשגרסת בטא זו שוחררה, Valve עודדה לקוחות שאינם מכירים לינוקס לחכות עד 2014.

באמצע אוקטובר 2015, החברה החלה לבצע הזמנות מראש של Steam Controller,  Steam Link,  ומכונות Steam תוצרת Alienware. תאריך השחרור הרשמי של סדרת Steam Machines היה ב-10 בנובמבר 2015.

ב-15 ביולי 2021 הכריזה Valve על Steam Deck, קונסולה ניידת. Steam Deck מריץ גרסה מותאמת אישית של Steam OS 3.0 המבוססת על Arch Linux, כאשר מצב שולחן העבודה מופעל על גבי סביבת שולחן העבודה של KDE. ההחלטה לעבור מדביאן ל-Arch Linux התבססה על לוח הזמנים השונה של העדכונים עבור הפצות אלו. לדביאן, המיועד לתצורות שרת, יש עדכון תוכנה מרכזי בחבילה אחת גדולה עם תיקוני ביניים לתיקוני באגים ואבטחה ידועים, בעוד Arch משתמש בגישת עדכון מתגלגל לכל החלקים. Valve גילתה שגישת העדכון המתגלגל תהיה מתאימה יותר ל-Steam Deck, ומאפשרת לטפל בבעיות ותיקונים מהר בהרבה ממה שהדבר יתאפשר בדביאן. Valve אישרו כי SteamOS 3.0 ימשיך להיות זמין באופן חופשי, מתוך כוונה לאפשר למפתחי חומרה אחרים לנצל זאת ולבנות התקני מחשוב כף יד דומים כמו ה-Deck. 

גרסאות לא רשמיות
לצד פיתוח מערכת ההפעלה על ידי Valve, קיימים פיתוחים לא רשמיים של מערכת ההפעלה שנועדו להפצתה עבור כלל המחשבים האישיים.

 קישורים חיצוניים 



הערות שוליים

קטגוריה:תוכנות שהושקו ב-2022
קטגוריה:הפצות של GNU/לינוקס
קטגוריה:תוכנות שהושקו ב-2013